**Nye friskoler på Sørlandet gir økt mangfold og god samfunnsøkonomi.**

*Hilde Grimm, skoleutvikler for Oasen-skolene og nestleder i styret for Kristne Friskolers Forbund.*

*Jan Erik Sundby, generalsekretær, Kristne Friskolers Forbund.*

Flere friskoler rundt i landet starter i disse dager opp og blant annet setter to nye Oasen-skoler, med tverrkirkelig eierskap, i gang på Sørlandet. Slik oppstart ledsages ofte av lokalpolitikere som beklager seg over at friskolene tapper den offentlige skolen for ressurser. APs ordførerkandidat i Mandal, Even Tronstad Sagebakken, sier til Fædrelandsvennen at 100 færre elever vil tappe den offentlige skolen for ca. 8 millioner kroner. Videre peker han på at flertallet i kommunestyret i Mandal vil satse ytterligere på den kommunale skolen med 4,8 millioner kroner i 2016 og 8 millioner kroner i 2017 og 2018. Sagebakken mener dette nå blir vanskelig på grunn av den nye friskolen.

Etablering av frittstående skoler medfører nødvendigvis noen endringer som lokalpolitikere må ta hensyn til i det lokale planarbeidet. Det er imidlertid helt feil å framstille slike etableringer som «millionsluk» som utarmer det offentlige skoletilbudet.

Friskoler mottar 85% av driftsutgiftene i offentlig skole i statlig tilskudd. Investeringstilskudd til skolebygg ytes ikke. Ved Oasen skole Strømme og Oasen skole Mandal er lokalene anskaffet og satt i stand med private midler og med en betydelig dugnadsinnsats av foreldre, ansatte og tre eiermenigheter. I tillegg må skolene ha rundt 900 kroner måneden i skolepenger for å få økonomien til å gå opp. Foresatte som ikke har så god økonomi kan få reduksjon i egenandelen, slik at friskolene blir skoler for alle, uavhengig av økonomi.

Det er sjelden at nye friskoler åpner med fulle hus. I Mandal og på Strømme har de startet opp med 18-20 elever og regner med en årlig opptrapping mot godkjent elevtall. Dette vil sannsynligvis ta flere år. Oppstart av Oasen-skolene nå i høst gir ingen reduksjon i de statlige overføringene til kommunene dette året. Heller ikke i 2016 vil kommunene bli trukket en eneste krone. Sagebakken og kommunestyret kan uforstyrret fordele de planlagte 4,8 millioner kroner ekstra til sine grunnskoler og samtidig spare på at de har færre elever. I 2017 vil kommunen få en redusert overføring, og trekkes for antall barn fra Mandal kommune som begynner på Oasen skole i år. Det kan dreie seg om ca. 1,3 million kr. I høst kommer 17% av elevene fra nabokommuner som trekkes på tilsvarende måte. Kanskje elevtallet dobler seg neste år, slik at trekket for Mandal kommune kan kommer opp i 2,6 million kr i 2018, men så har jo kommunen betydelige innsparinger for de elevene som har valgt friskole.

Kommunen har god tid til å justere sine planer i forhold til antall klasser, ansatte og behov for nybygg. Sagebakkens argument om at det ikke er mulig å spare når elevtallet synker er ikke troverdig og i beste fall basert på gammeldags tenkning om skoledrift. Dette har de klart i Lyngdal kommune, og ifølge ordfører i Songdalen, Johnny Greibesland, er det bred politisk enighet om at Oasen skole Birkelid er et positivt tilskudd til bygda. Der har friskolen blitt en naturlig del av skolestrukturen, etter jevn vekst fra 33 til 230 elever over 13 år. Det finnes en rekke flere eksempler på at friskoler har løst utbyggings- og investeringsutfordringer som hadde blitt krevende for kommuner.

Kommunen trekkes også mindre i overføring enn det som tilsvarer gjennomsnittlige kostnad per elev, anslagsvis 80%. Satt på spissen vil en kommune hvor alle elever velger friskole fortsatt få en betydelig overføring til å dekke de faste kostnader til sin skoledrift uten elever. Tilskuddsordning for friskoler er basert på faktisk antall elever. Det er vel ingen som mener på alvor at kommuner skal beregnes full støtte for elever de ikke har.

Noen politikere er mer opptatt av eget handlingsrom enn et variert og mangfoldig skoletilbud. Foreldre som ønsker friskoler er som folk ellers i kommunen. De bidrar i samfunnet, betaler sin skatt og har de samme rettigheter. Likevel ser vi at de er villige til å betale skolepenger for å ha barna i friskoler, bidra med dugnad og gaver, være med å bygge opp skoleanlegget og engasjere seg sterkt i barnas skolehverdag. Dette er samfunnsnyttig innsats som kommer fellesskapet til gode. I tillegg kunne vi her fortalt en rekke historier om elever som på grunn av friskoler har fått en ny start på livet. Dette er verdier som vanskelig kan settes opp i et regnestykke.

Stortinget har gitt lokalpolitikere god anledning til å uttale seg når det foreligger en søknad om etablering av en friskole. Når godkjenning foreligger, basert på Friskoleloven og vedtatte menneskerettigheter, bør man ikke videreføre en politisk motstandskamp mot en lovlig og samfunnsnyttig skolevirksomhet, men heller se på friskolen som en positiv bidragsyter i lokalsamfunnet.